Μόσχος ο Συρακούσιος

Ο Μόσχος ο Συρακούσιος (2ος αιώνας π.Χ.) ήταν αρχαίος Έλληνας βουκολικός ποιητής και μαθητής του Αλεξανδρινού λόγιου Αρίσταρχου της Σαμοθράκης. Γεννήθηκε στις Συρακούσες της Μεγάλης Ελλάδας και το κύριο μέρος του έργου του έλαβε χώρα στα μέσα του 2ου αιώνα π.Χ..

Έργα
Στα λίγα του έργα που διασώζονται διακρίνεται μια επιρροή από τον Θεόκριτο. Τα έργα αποτελούνται από ένα επύλλιο με τον τίτλο Ευρώπη το οποίο βασίζεται στην Ευρώπη της μυθολογίας, τρία αποσπάσματα από βουκολικά ποιήματα, ένα πλήρες ποιήμα με τον τίτλο Έρως Δραπέτης, καθώς και ένα επίγραμμα σε ελεγειακό δίστιχο το οποίο και αποτελεί μέρος του σώματος της Ελληνικής Ανθολογίας. Τα διασωζόμενα του βουκολικά αποσπάσματα, συντέθηκαν σε δακτυλικό εξάμετρο και τη δωρική διάλεκτο, και δεν ασχολούνται τόσο με βουκολική θεματολογία αλλά εστιάζουν κυρίως σε ερωτικά και μυθολογικά θέματα. Το χαρακτηριστικό αυτό, εκτιμάται πως εμφανίζεται και στα βουκολικά ποιήματα του Βίωνα του Σμυρναίου.

Η Ευρώπη, μαζί και με την Εκάλη του Καλλίμαχου, αποτελεί ένα από τα χαρακτηριστικά παραδείγματα του Ελληνιστικού φαινομένου του επύλλιου. Εκτιμάται πως είναι πολύ πιθανό πως το έργο του Μόσχου είχε σημαντική επιρροή στην Ελληνική βουκολική ποίηση, και πως η επιρροή του Έρως Δραπέτης γίνεται αισθητή στην ποίηση του Βίωνα και τους ύστερους βουκολικούς ποιητές. Κατά την περίοδο της Αναγένησσης το έργο του μεταφράστηκε καθώς και μιμήθηκε από συγγραφείς όπως ο Ιταλός ποιητής του 16ου αιώνα Τορκουάτο Τάσο, και ο Άγγλος δραματικός ποιητής Μπεν Τζόνσον.

Άλλες δημιουργίες 
Κατά το παρελθόν του αποδίδονταν και άλλα δύο ποιήματα τα οποία σύμφωνα με μεταγενέστερες εκτιμήσεις δεν ανήκουν σε αυτόν, ωστόσο συχνά συμπεριλαμβάνονται στις συλλογές των έργων του:
 το πλέον γνωστό είναι ο Επιτάφιος Βίωνος για τον Βίωνα τον Σμυρναίο, ο οποίος είχε μια μακρά παράδοση στη βουκολική ποίηση
 το άλλο πρόκειται για το Μεγάρα το οποίο αναφέρεται στη Μεγάρα της μυθολογίας η οποία ήταν σύζυγος του Ηρακλή, και περιέχει διαλόγους σε επικό ύφος μεταξύ της μητέρας και της συζύγου του Ηρακλή κατά την απουσία του.

Πέρα από την ποίηση του ήταν επίσης γνωστός και για το γραμματικό του έργο, από το οποίο δεν διασώζεται τίποτα.

Παραπομπές

Σχετική βιβλιογραφία

Στα ελληνικά
 Βουκολική ποίηση της ελληνιστικής περιόδου, μετάφραση/επιμέλεια Θεόδωρος Γ. Μαυρόπουλος, Εκδόσεις Ζήτρος, 2007, ISBN 978-960-8437-95-1
 Έλληνες βουκολικοί ποιητές, μετάφραση Πάικος Δ. Νικολαΐδης - Ασιλάνης, Εκδόσεις Φύλλα, 1997, 
 Ευρώπη, μετάφραση Γιώργης Γιατρομανωλάκης Εκδόσεις Καρδαμίτσα, 1993, ISBN 960-7262-76-Χ, ISBN-13 978-960-7262-76-9
Επιτάφιος Βίωνος, μετάφραση Νίκος Αντωνάτος, εκδόσεις Σοκόλη, 2019, ISBN 978-960-637-003-8

Ξενόγλωσση
 A. Porro, Eikasmos 10 (1999) 125–25.

Εξωτερικοί σύνδεσμοι

Στα ελληνικά
 Ευρώπη - perseus.tufts.edu
 Έρως Δραπέτης - perseus.tufts.edu
 Μεγάρα - perseus.tufts.edu
 Επιτάφιος Βίωνος - perseus.tufts.edu

Ξενόγλωσσοι
 Συλλογή πλήθους ελεύθερα προσβάσιμων βιβλίων σχετικά με τον Μόσχο - Internet Archive

Αρχαίοι Έλληνες βουκολικοί ποιητές
Ελληνική Ανθολογία